## Pravilnik o detaljnim mjerilima za određivanje audiovizualnih i/ili radijskih programa koji se smatraju vlastitom proizvodnjom

### NN 43/2010 (9.4.2010.), Pravilnik o detaljnim mjerilima za određivanje audiovizualnih i/ili radijskih programa koji se smatraju vlastitom proizvodnjom

VIJEĆE ZA ELEKTRONIČKE MEDIJE

1095

Na temelju članka 37. stavka 6. Zakona o elektroničkim medijima (»Narodne novine« broj 153/09), Vijeće za elektroničke medije donosi

PRAVILNIK

O DETALJNIM MJERILIMA ZA ODREĐIVANJE AUDIOVIZUALNIH I/ILI RADIJSKIH PROGRAMA KOJI SE SMATRAJU VLASTITOM PROIZVODNJOM

Članak 1.

Ovim se pravilnikom utvrđuju mjerila za određivanje audiovizualnih i/ili radijskih programa koji se smatraju vlastitom proizvodnjom.

Članak 2.

Vlastitom proizvodnjom smatraju se informativne, obrazovne, kulturno-umjetničke, glazbene, sportske i druge emisije te drugi izvorno proizvedeni audiovizualni i/ili radijski programi čiji je proizvođač pružatelj medijske usluge televizije i/ili radija ili su proizvedeni po njegovoj narudžbi i za njegov račun.

Članak 3.

Vlastitom proizvodnjom smatraju se i emisije proizvedene:

– po licenci;

– po otkupljenom formatu;

– u koprodukciji (dio razmjeran ulogu);

– izravni ili odgođeni prijenosi događaja koje pružatelj medijske usluge televizije i/ili radija obavlja ili realizira aktivno sudjelujući u kreiranju prijenosa;

– izravni ili odgođeni prijenosi događaja koje organizator događaja za više pružatelja medijskih usluga televizije i/ili radija realizira vlastitim ili unajmljenim tehničkim resursima ako pružatelj medijske usluge televizije i/ili radija otkupljuje prava te tijekom cijelog prijenosa aktivno sudjeluje u njegovu kreiranju;

– emisije ili prilozi koje su proizveli vanjski producenti, a koje pružatelj medijske usluge televizije i/ili radija prenosi kao cjelinu ili kao dijelove temeljem otkupa prava, i pri tome aktivno sudjeluje u njihovu kreiranju.

Članak 4.

Vlastitom proizvodnjom ne smatraju se emisije koje pružatelj medijske usluge televizije i/ili radija emitira na temelju otkupa prava emitiranja, kad u realizaciji tih emisija ne koristi, u značajnom dijelu, vlastite kadrovske i/ili tehničke resurse.

Članak 5.

Vlastitom proizvodnjom informativnog programa smatraju se emisije namijenjene informiranju građana o događajima i pojavama koje su sukladne članku 2. i 3. ovoga Pravilnika, a osobito:

– dnevno-informativne emisije,

– intervjui, rasprave, komentari, izjave,

– pregledi sportskih događaja,

– vremenska izvješća,

– poslovne vijesti, i

– prometne informacije.

Članak 6.

Vlastitom proizvodnjom kulturno-umjetničkog, glazbenog i dokumentarnog programa smatraju se emisije koje su sukladne članku 3. ovoga Pravilnika, a osobito:

– izravni prijenosi ili snimke događaja iz područja kulture, umjetnosti, glazbe,

– emisije namijenjene zaštiti i očuvanju kulturnih običaja i kulturnih dobara,

– emisije iz kulture,

– emisije o kulturi i glazbi,

– umjetničke reportaže, portreti,

– dokumentarne serije,

– reportaže i putopisi

– televizijski filmovi (igrani, animirani)

– drame i serije.

Članak 7.

Vlastitom proizvodnjom obrazovnog programa i programa za djecu i mlade smatraju se emisije koje su sukladne članku 3. ovoga Pravilnika, a osobito:

– tematske obrazovne emisije,

– tematske emisije za djecu i mlade,

– obrazovni filmovi i serije,

– filmovi i serije za djecu i mlade,

– prijenosi priredbi za djecu i mlade.

Članak 8.

Vlastitom proizvodnjom vjerskog programa smatraju se emisije koje su sukladne članku 3. ovoga Pravilnika, a osobito:

– emisije vjerskog sadržaja,

– prijenosi ili snimke vjerskih obreda.

Članak 9.

Vlastitom proizvodnjom sportskog programa smatraju se emisije koje su sukladne članku 3. ovoga Pravilnika, a osobito:

– emisije sportskog sadržaja,

– prijenosi ili snimke sportskih događaja.

Članak 10.

Vlastitom proizvodnjom zabavnog sadržaja smatraju se emisije koje su sukladne članku 3. ovoga Pravilnika, a osobito:

– igrane ili animirane serije zabavnog sadržaja,

– kvizovi,

– talk show,

– reality show,

– prijenosi ili snimke koncerata,

– glazbene emisije,

– emisije sa zanimljivostima iz svijeta mode, zabave, filma ili glazbe.

Članak 11.

(1) U vlastitu proizvodnju pružatelja medijske usluge televizije ubrajaju se premijera i prva repriza hrvatskih audiovizualnih djela.

(2) U vlastitu proizvodnju pružatelja medijske usluge radija ubraja se najviše 20% vremena dnevnog objavljivanja u kojem se izvodi hrvatska glazba.

Članak 12.

Oglasi, programske najave, videostranice, televizijska i radijska prodaja te naplatne obavijesti ne smatraju se audiovizualnim i/ili radijskim programima nastalima u vlastitoj proizvodnji.

Članak 13.

Pojedine emisije pružatelja medijske usluge radija smatrat će se vlastitom proizvodnjom, u smislu odredaba ovoga Pravilnika, ako govorni sadržaj čini većinski dio emisije.

Članak 14.

(1) Stupanjem na snagu ovoga Pravilnika prestaje važiti Pravilnik o detaljnim mjerilima za određivanje programskih sadržaja koji se smatraju vlastitiom proizvodnjom (»Narodne novine« broj 113/05).

(2) Ovaj Pravilnik stupa na snagu osmog (8) dana od dana objave u »Narodnim novinama«.

Klasa: 612-12/10-01/0040

Urbroj: 567-02/10-01

Zagreb, 29. ožujka 2010.

Predsjednik Vijeća
Zdenko Ljevak, dipl. ing., v. r.

Pravilnik, NN 43/2010-1095